ICHI บวกกว่า 4% รับผบห.ส่งซิกไตรมาส 2 มีลุ้นโตต่อ โบรกฯเคาะซื้อเป้า 9.05 บ.
ICHI บวกกว่า 4% รับผบห.ส่งซิกไตรมาส 2 มีลุ้นโตต่อ โบรกฯเคาะซื้อเป้า 9.05 บ. ล่าสุดอยู่ที่ 7.05 บาท บวก 0.30 บาท หรือ 4.44% มูลค่าซื้อขาย 54.84 ล้านบาท
ICHI บวกกว่า 4% รับผบห.ส่งซิกไตรมาส 2 มีลุ้นโตต่อ โบรกฯเคาะซื้อเป้า 9.05 บ. ล่าสุดอยู่ที่ 7.05 บาท บวก 0.30 บาท หรือ 4.44% มูลค่าซื้อขาย 54.84 ล้านบาท
20 พ.ค. 2563

ผู้สื่อข่าวรายงานว่า ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ล่าสุด ณ เวลา 10.28 น. อยู่ที่ 7.05 บาท บวก 0.30 บาท หรือ 4.44% สูงสุดที่ 7.15 บาท ต่ำสุดที่ 6.80 บาท ด้วยมูลค่าซื้อขาย 54.84 ล้านบาท

โดย นายตัน ภาสกรนที กรรมการผู้อำนวยการ ICHI เปิดเผยว่า บริษัทฯ คาดผลการดำเนินงานในไตรมาส 2/63 น่าจะเติบโตกว่าไตรมาส 1/63 ที่มีรายได้จากการขายอยู่ที่ 1,285.4 ล้านบาท และกำไรสุทธิอยู่ที่ 159.2 ล้านบาท เนื่องจากการขยายไลน์สินค้ากลุ่มเครื่องดื่ม ไปสู่น้ำดื่มอัลคาไลน์ผสมวิตามิน B รวม  “PH PLUS 8.5” คาดจะเริ่มวางจำหน่ายได้ในช่วงเดือนมิ.ย.นี้ โดยสินค้าดังกล่าวมีอัตรากำไรขั้นต้นสูงถึง 30% ซึ่งน่าจะส่งผลดีต่อความสามารถในการทำกำไรของบริษัทฯ ปรับตัวดีขึ้น
ทั้งนี้ ในช่วงปลายเดือนมี.ค.ที่ผ่านมา บริษัทฯ ก็ได้ออกผลิตภัณฑ์ใหม่ กลุ่มสินค้า Cooling Effect ได้แก่ Ichitan Icy Mint รสชาติน้ำผึ้งมะนาวผสมมินต์, น้ำจับเลี้ยง สูตรเย้นนนเย็น และผลิตภัณฑ์นมอัดเม็ด วันมอร์ รวมถึงออกแคมเปญ ICHITAN x Free Fire “อิชิตัน รหัสล่า คาเพลา ลุ้นซิ่งมอเตอร์ไซต์ FREE FIRE”เอาใจลูกค้าคอเกม เริ่มตั้งแต่ 10 เม.ย.ถึง 24 มิ.ย.63 ซึ่งหลังจากออกแคมเปญดังกล่าวไปแล้ว ก็ได้รับการตอบรับที่ดีอย่างมาก
นอกจากนี้บริษัทฯ ยังได้ขยายตลาดไปสู่กลุ่มประเทศ CLMV (กัมพูชา, ลาว, เมียนมา และเวียดนาม) แม้ในช่วงที่ผ่านมาจะได้รับผลกระทบจากการแพร่ระบาดของเชื้อไวรัสโควิด-19 แต่การขยายตัวทางเศรษฐกิจ (GDP) ยังมีการเติบโตที่ดีอยู่ และสถานการณ์ล่าสุดกลุ่มประเทศดังกล่าวก็เริ่มฟื้นตัวดีขึ้น โดยเฉพาะในประเทศเวียดนาม, ลาว และกัมพูชา ซึ่งปัจจุบันบริษัทฯ ก็อยู่ระหว่างเจรจากับตัวแทนจำหน่ายสินค้ารายใหม่ที่จะเข้าไปในประเทศเวียดนามและเมียนมา คาดจะเห็นความชัดเจนได้ในไตรมาส 3/63
พร้อมกันนี้ก็อยู่ระหว่างเจรจากับพันธมิตรเรื่องโครงสร้างราคาในการส่งสินค้าน้ำดื่ม “PH PLUS 8.5” ไปจำหน่ายในประเทศกัมพูชา และลาว หลังได้ส่งสินค้าฯ ไปทดสอบกับผู้บริโภคดังกล่าวแล้วก็ถือว่าได้รับการตอบรับที่ดี คาดว่าจะเป็นอีกปัจจัยหนึ่งที่ทำให้การส่งออกในไตรมาส 3/63 ปรับตัวดีขึ้นอย่างมีนัยสำคัญ จากปัจจุบันสัดส่วนจากการส่งออกติดลบอยู่ที่ 18.4%
สำหรับบริษัทร่วม อิชิตัน อินโดนีเซีย ปีนี้ตั้งเป้ารายได้จะเติบโต 4,156 ล้านลัง แม้ไตรมาส 2/63 ประเทศอินโดนีเซียจะยังมีการล็อกดาวน์ประเทศอยู่ แต่คาดว่าจะส่งผลกระทบกับบริษัทไม่มากนัก เนื่องจากสินค้าที่ขายเป็นสินค้าพรีเมียม โดยในไตรมาส 1/63 บริษัทฯ มีการรับรู้ส่วนแบ่งกำไรเข้ามาแล้วที่ 8.4 ล้านบาท
ด้าน บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น ICHI ราคาเป้าหมาย 9.05 บาท/หุ้น เติบโตดีท่ามกลางวิกฤติ COVID-19 โดยกำไรสุทธิไตรมาส 1/63 เติบโตแรง 39.4% เมื่อเทียบจากปีก่อน และโต 90% เมื่อเทียบจากไตรมาสก่อน ที่ 159.2 ล้านบาท จากการควบคุมค่าใช้จ่ายและบริหารต้นทุน และมีแนวโน้มดีต่อเนื่องในไตรมาส 2/63 จากการเข้าสู่ช่วง High season การ Lockdown ประเทศหนุนยอดขายในกลุ่มเครื่องดื่มพร้อมดื่ม และการเปิดตัวสินค้าใหม่ ทั้งน้ำดื่ม PH และนมอัดเม็ด